Magdaleen Krüger groet ná 32 jaar by RSGMagdaleen Krüger. (Foto: RSG) Magdaleen Krüger het in haar laaste skrywe in RSG se nuusbrief die luisteraars hierdie week gegroet na sy meer as 30 jaar by die SAUK werksaam was. Sy het Vrydag afgetree na sy die uittrede-ouderdom van die openbare uitsaaidiens bereik het. Haar kollegas het met ŉ afskeidsgeleentheid haar uitgedaag om sommer dadelik ŉ trui te begin brei en dit op sosiale media te deel; iets wat sy onderneem het sy gaan doen met haar nuutgevonde vryheid na aftrede. “Soos Amanda Strydom sing ‘skielik is ek vry’ en ek sien daarna uit. Wat gaan ek doen met my aftrede vra jy? Ek gaan vir die eerste keer in my lewe ŉ trui brei, leer tik sonder om op die toetsbord te kyk en die bekfluitjie bemeester,” het sy laat hoor. Krüger het gesê die SAUK het in die tyd vir haar ongelooflike geleenthede as verslaggewer, regisseur, redakteur, omroeper en stasiebestuurder gebied. “Vanweë my werk kon ek talle geskiedkundige mylpale meemaak: die vrylating van oudpresident Mandela, die val van die Berlynse muur, die eerste demokratiese verkiesing, Kodesa 1 en 2 en die oorlog in die Midde-Ooste, om net enkele hoogtepunte te noem. “Ek kon my liefde vir alles soorte musiek en die letterkunde uitleef in programme wat ek gemaak het; ek kon my belangstelling in politiek, regsgedinge en aktualiteit uitleef in die radioprogramme wat aan my toegeken is. Dit is maar net ŉ fraksie van die wonderlike deel van my werk gewees.” Krüger het bygevoeg dat die minder lekker deel ongetwyfeld die burokrasie, verslae, reëls en regulasies was. “My kollegas het geweet dat ek allergies is vir die woorde ‘template’ of ‘summit’.” Volgens Krüger is die SAUK se 189-afleggingsproses ook verby en word daar tans heelwat vakante poste by die SAUK geadverteer. “RSG se nuwe bedryfsmodel maak voorsiening vir 12 permanente poste, waarvan vyf gevul is. Die ander sewe poste word tans en in die komende weke geadverteer.” Louise Jooste, wat die afgelope 14 jaar RSG se bemarkingsbestuurder was, sal nou die leisels by Krüger oorneem as besigheidsbestuurder. Dit is die nuwe benaming van die stasiebestuurder. “Louise volg my op aan die einde van April na 32 jaar se diens. Sy het ook die afgelope jaar waargeneem as programbestuurder, tesame met haar pligte as bemarkingsbestuurder. Louise is deeglik bewus van wat RSG se uitsaai en uitdagings behels en sal ook die taak hê om RSG se digitale aanbod uit te brei,” het Krüger bygevoeg. Jooste het op RSGplus gesê dit is haar man en twee seuns se ondersteuning wat dit vir haar moontlik maak om haar beroepslewe met ŉ passie uit te leef. In haar huis is dié manne in haar lewe net so bedrewe agter die kospotte en voor die opwasbak.